War washaat ez a brezel ar Reter-nesañ. Abalamour da se e sav muioc’h-mui a enkrez e-touez tud ar gumuniezh etrebroadel o deus aon e teufe an traoù da vezañ taeroc’h-taerañ. N’o deus ket an Israelianed sentet ouzh galvoù ar Prezdidant George W. Bush, a c’houlenn outo lakaat al lu israelian da guitaat ar c’hêrioù aloubet en-dro e Palestina. Gallout a rafe bezañ degaset cheñchamantoù er brezel-se er sizhun-mañ. Evit gwir e yelo Colin Powell, sekretour-Stad ar Stadoù-Unanet, war an dachenn digwener a-benn kevraouiñ ar peoc’h diwar kemennadurioù ar Prezidant amerikan. Muioc’h-mui ez eus tud o sevel o mouezh a-enep d’ar brezel-se er bed. Er broioù arab e sav fulor en dud muioc’h eget biskoazh a-enep d’an Israelianed. En Europa, e Frañs peurgetket, e oa bet Europiz a-leizh o vanifestiñ. Dizunvanus e oa bet ar manifestadegoù-se a-wezhioù.